Asmenvardžių rašymas (4-a pamokėlė)

Iš didžiosios raidės rašomi Zodiako ženklų pavadinimai, pvz.: 

Jei jums reikia patarimo ir norite išsikalbėti, ieškokite Vėžio ženklo žmogaus. Aistringiausiu Zodiako ženklu laikomas Skorpionas. 
Iš didžiosios raidės rašoma ir vienaskaitą turinčių Zodiako ženklų pavadinimų daugiskaita, kai pavadinami keli to paties ženklo atstovai, pvz.: Vyrai Liūtai labai myli vaikus. Dar viena Šauliams būdinga savybė – žinių troškimas. 

Kai vartojamas „žmogaus būdo“ reikšme, zodiakas rašomas iš mažosios raidės kaip bendrinis žodis, pvz.: Koks tavo zodiakas? 

 Iš didžiosios raidės rašomi naminių gyvūnų vardai, pvz.:

Amsis, Anglis, Bardas, Brisius, Gaurius, Pipiras, Pupa (šunų vardai); Bajorė, Miaukė, Morkius, Murkė, Pūkis (kačių vardai); Baltnugarė, Beragė, Lenktaragė, Margė, Mauronė, Snaigė, Žalutė (karvių vardai); Balnis, Briedis, Juodaakis, Plačiakaktis, Šokliukas (bulių vardai); Bėris, Bėriukė, Griausmas, Kregždė, Laiba, Perkūnas, Raudė, Sartis (arklių vardai); Čiukė, Storulė, Žvinė (kiaulių vardai); Baltkaklė, Raiboji (vištų vardai); Čikis, Šelmė (papūgų vardai); Degutis (žiurkėno vardas).

Mažąja raide (ne sakinio pradžioje) rašomi gyvūnų pavadinimai pagal jų išorines (ar vidines) ypatybes, pavartoti bendrine reikšme, pvz.: Koks gražus rainis (katinas)! Ieškom sargio (sargaus šuns) savo namams. Ar daug toji žalutė (karvė) pieno duoda?

Tas pats žodis gali būti skirtingai (ir iš didžiosios, ir iš mažosios raidės) rašomas, nes vardai naminiams gyvūnams dažnai suteikiami pagal jų ypatybes. Jei žodis apibūdina kokią nors gyvūno ypatybę, jis vartojamas kaip bendrinis ir rašomas iš mažosios raidės (ne sakinio pradžioje), o jei ypatybę žyminčiam žodžiui suteikiama skiriamoji reikšmė, jis vartojamas kaip tikrinis vardas ir rašomas iš didžiosios raidės, pvz.: rainis (kai apibūdinama kailio spalva) ir Rainis (kai vardas duodamas pagal kailio spalvą), plg. Mūsų rainis turi Tigro vardą.  

Gyvūno vardas, praradęs individualiąją reikšmę ir pavartotas kaip bendrinis žodis, rašomas mažąja raide, pvz., Pagailo to šuniuko tarsi kokio ištikimo nukriošusio brisiaus. 

